Diari Oficial de la Generalitat Valenciana


Sumari del DOGV 8500, del 06-03-2019 (2019/1803)

RESOLUCIÓ d'11 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 143/17-AIA Onda.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1803


Data del document
:   11-02-2019

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Onda
    * impacte ambiental

RESOLUCIÓ d'11 de febrer de 2019, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 143/17-AIA Onda. [2019/1803]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 143/17-AIA Onda.  
  
  
«Declaració d'impacte ambiental  
Expedient: 825-1381-CSY-U.  
Títol: Centre autoritzat de tractament de vehicles al final de la seua vida útil.  
Promotor: Desguace Eco-Piezas, SL.  
Autoritat substantiva: Ajuntament d'Onda.  
Localització: carrer Camí de Miralcamp, 65, d'Onda (Castelló).  
  
Descripció del projecte  
L'objecte del projecte és l'obtenció de la llicència ambiental, d'acord amb la Llei 6/2014, de 25 de juliol, de prevenció, qualitat i control ambiental d'activitats a la Comunitat Valenciana, per a l'establiment i desenvolupament d'un «centre autoritzat de tractament de vehicles al final de la seua vida útil (CAT) amb taller de reparació de vehicles automòbils i venda de recanvis».  
Segons el projecte, l'activitat se situarà en un solar amb una superfície d'11.193 m² situada al carrer Camí de Miralcamp, 65, del terme municipal d'Onda (Castelló). En el seu interior es troba construïda una nau industrial aïllada, amb coberta de dos vessants, que ocupa una superfície de 1.466 m². L'accés a la parcel·la s'efectuarà a través de dues portes en límit amb el carrer Camí de Miralcamp, una per als vianants i una altra d'accés dels vehicles. L'accés a la nau es realitzarà des de l'interior de la parcel·la a través de cinc portes. La nau disposa d'un entresolat on se situarà la zona destinada a oficines i lavabos. En la part posterior, annexa a la nau, hi haurà una zona coberta porxada.  
La superfície destinada al CAT es disposarà en projecció horitzontal, distribuïda en les següents zones:  
- Recepció i emmagatzematge de vehicles fora d'ús (VFU) sense descontaminar.  
- Descontaminació i desmuntatge. En aquesta zona a més se situaran instal·lacions auxiliars per a l'emmagatzematge dels residus perillosos que es gestionen.  
- Magatzem de peces reutilitzables.  
- Magatzem de pneumàtics.  
- Magatzem de VFU descontaminats.  
Segons els plànols, en la zona porxada exterior se situaran les zones de recepció de VFU, descontaminació, desmuntatge i emmagatzematge de pneumàtics. A l'interior de la nau s'emmagatzemaran les peces reutilitzables i una part dels VFU descontaminats. A més, es disposarà una zona destinada a taller de reparació de vehicles. La zona exterior no coberta es destinarà a l'emmagatzematge de VFU descontaminats.  
Confrontants a l'esquerra de la instal·lació hi ha un solar sense edificar, a la dreta i darrere se situen sengles indústries de fabricació de taulells i rajoles i enfront confronta amb la via pública.  
La instal·lació disposarà dels serveis de xarxa viària pavimentada, aigua potable, energia elèctrica i connexió al clavegueram.  
  
Procés industrial  
L'activitat consistirà en les operacions pròpies d'un centre autoritzat de tractament de vehicles al final de la seua vida útil (VFVU). El procés industrial consistirà en el desmuntatge i classificació de components i residus susceptibles de ser reutilitzats o reciclats, in situ o per mitjà d'altres agents autoritzats. Es durà a terme de la manera següent:  
1. Recepció: els VFVU s'emmagatzemaran (a l'espera de ser descontaminats) per a la seua identificació, registre i emissió del corresponent certificat de destrucció.  
2. Descontaminació: els operaris, una vegada col·locat el VFVU en l'elevador, retiraran la bateria, el combustible i altres fluids, materials i components classificats com a residus perillosos (RP). Es depositaran en els seus recipients corresponents que estaran degudament etiquetats. Disposarà d'equips d'extracció per a tots els fluids.  
3. Desmuntatge: en aquesta fase es desmuntaran els pneumàtics i se separaran del cos del vehicle els residus i components que puguen ser recuperats, per a vendre com a peces de segona mà, o que hagen de llevar-se per a fomentar la reutilització i el reciclatge.  
4. Emmagatzematge:  
En la zona de descontaminació i desmuntatge hi haurà instal·lacions auxiliars per a l'emmagatzematge correcte dels RP procedents de la descontaminació: depòsits de gasoli, de gasolina, d'olis (lubrificants, caixes del canvi, circuits hidràulics, [?]); depòsits per a fluids d'aires condicionats, de líquids de frens, de refrigeració i anticongelants; contenidors per a filtres, per a sabates i pastilles de fre, per a bateries i àcid de bateries i contenidor de sepiolita.  
Els pneumàtics s'emmagatzemaran en la seua zona específica, tenint en compte les condicions legalment establides.  
Les peces reutilitzables s'emmagatzemaran classificades, en prestatgeries metàl·liques, per a la venda directa o reparació de vehicles en el taller.  
Els VFVU descontaminats s'emmagatzemaran ordenats en prestatgeries.  
5. Retirada per gestor autoritzat: que procediran a la retirada periòdica d'aquests VFVU descontaminats.  
La codificació dels residus per als quals se sol·licita la corresponent autorització administrativa, segons la Decisió de la Comissió de 18 de desembre de 2014, per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell, és la següent:  
13 01 10: Olis hidràulics minerals no clorats.  
13 01 11: Olis hidràulics sintètics.  
13 01 12: Olis hidràulics fàcilment biodegradables.  
13 02 05: Olis minerals no clorats de motor, de transmissió mecànica i lubrificants.  
13 02 06: Olis sintètics de motor, de transmissió mecànica i lubrificants.  
13 02 07: Olis fàcilment biodegradables de motor, de transmissió mecànica i lubrificants.  
13 02 08: Altres olis de motor, de transmissió mecànica i lubrificants.  
13 07 01: Fueloil i gasoil.  
13 07 02: Gasolina.  
13 07 03: Altres combustibles (incloses mescles).  
13 08 99: Residus no especificats en una altra categoria.  
15 02 02: Absorbents, materials de filtració (inclosos els filtres d'oli no especificats en una altra categoria), draps de neteja i robes protectores contaminats per substàncies perilloses.  
16 01 04: Vehicles al final de la seua vida útil.  
16 01 03: Pneumàtics al final de la seua vida útil.  
16 01 06: VFVU que no continguen líquids ni altres components perillosos.  
16 01 07: Filtres d'oli.  
16 01 08: Components que contenen mercuri.  
16 01 09: Components que contenen PCB.  
16 01 10: Components explosius (per exemple, matalassos inflables).  
16 01 11: Sabates de fre que contenen amiant.  
16 01 13: Líquids de frens.  
16 01 14: Anticongelants que contenen substàncies perilloses.  
16 01 21: Components perillosos diferents dels especificats en els codis 16 01 07 a 16 01 11, 16 01 13 i 16 01 14.  
16 06 01: Bateries de plom.  
16 06 02: Acumuladors de Ni-Cd.  
16 08 01: Catalitzadors usats que contenen or, plata, reni, rodi, pal·ladi, iridi o platí (excepte els del codi 16 08 07).  
17 04 02: Alumini.  
  
A més dels codis relacionats, es preveu l'obtenció de materials reutilitzables com ara: vidres, vidres parabrises, metalls fèrrics, cables, conductors, catalitzadors, peces mecàniques de motor, plàstics i fibres.  
  
Entre la maquinària que intervindrà en el procés es mencionen diversos elevadors de vehicles, un compressor, equips de neteja a pressió, carretons elevadors, desmuntadores de cobertes, cisalla elèctrica, màquina de recàrrega de refrigerant i útils i material complementari. No es concreten les operacions que es realitzaran en el taller de reparació de vehicles.  
L'empresa presentarà una memòria anual relativa a tots els residus que gestiona, seguint les obligacions legalment establides. Encara que, segons el projecte, es preveu una capacitat màxima de tractament anual per a la instal·lació de 600 VFVU, aquesta es determinarà en la resolució dictada per l'òrgan competent en matèria de gestió de residus.  
  
  
Tramitació administrativa  
- El 21 de setembre de 2017 es va rebre un ofici de l'Ajuntament d'Onda que remetia l'expedient de l'activitat «centre autoritzat de tractament de vehicles al final de la seua vida útil amb taller de reparació de vehicles automòbils i venda de recanvis», amb la finalitat que s'emeta la declaració d'impacte ambiental ordinària preceptiva i prèvia a la concessió de la llicència ambiental. L'expedient constava del projecte tècnic de l'activitat, contenint un annex denominat estudi d'impacte ambiental (EIA).  
- El 23 de febrer de 2018 es va requerir al promotor i l'ajuntament l'aportació de documentació addicional que permetera completar l'expedient. El requeriment es va esmenar amb la documentació presentada el 15 de maig de 2018 en el registre d'entrada d'aquesta conselleria i el 8 de juny de 2018 per correu telemàtic.  
- El certificat d'informació pública indica que la informació pública de l'expedient es va realitzar mitjançant exposició de l'edicte en el tauler d'anuncis de l'ajuntament, notificació als veïns confrontants i publicació en el Butlletí Oficial de la Província de Castelló número 35 de 22 de març de 2018. Transcorregut el termini de trenta dies d'exposició pública, no s'havien presentat al·legacions sobre aquest tema.  
  
Consideracions ambientals  
Consultat el visor cartogràfic de la Generalitat, no es van observar afeccions a elements naturals ressenyables en la zona d'ubicació, llevat que activitat està situada dins del PORN de la Serra d'Espadà, inclosa en la zona d'amortiment d'impactes, en la categoria d'àrees d'influència antròpica.  
L'informe urbanístic municipal certifica que l'activitat s'emplaçarà en sòl urbà industrial, en el polígon industrial Miralcamp, i és compatible amb el planejament municipal i amb els usos permesos en la zona.  
  
L'EIA no valora altres alternatives a la solució proposada. Ja que l'activitat s'instal·larà en un solar amb la nau construïda, únicament es consideraran els impactes que l'activitat produirà en la fase de funcionament.  
Les principals afeccions ambientals associades seran:  
1. A l'atmosfera:  
a) Contaminació acústica:  
El projecte inclou un estudi acústic amb la finalitat que les pertorbacions per sorolls generats pel desenvolupament de l'activitat no excedisquen els límits marcats en la normativa aplicable. Únicament es preveuen molèsties per sorolls i vibracions originats a l'interior del local. Proposa mesures correctores per a evitar les vibracions i justifica que l'aïllament acústic dels paraments del local és suficient perquè no se superen els nivells sonors transmesos a l'exterior. No es valoren les fonts de soroll que podrien derivar-se de l'emmagatzematge i operacions realitzades a l'exterior de la nau.  
Al començament de l'activitat i almenys cada cinc anys es realitzaran les auditories acústiques establides en l'article 18 del Decret 266/2004, de 3 de desembre, del Consell de la Generalitat Valenciana, pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament de l'activitat, amb la maquinària que major nivell de soroll produïsca i per un organisme autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
b) Alteració de la qualitat de l'aire:  
El projecte considera que l'activitat no és susceptible de produir impactes derivats d'emissions a l'atmosfera de pols, partícules o gasos.  
  
Respecte d'això cal indicar el següent:  
- Per realitzar operacions d'emmagatzematge i manipulació de residus, l'activitat es troba inclosa en el Reial decret 100/2011, de 28 de gener, pel qual s'actualitza el catàleg d'activitats potencialment contaminadores de l'atmosfera i s'estableixen les disposicions bàsiques per a la seua instal·lació.  
- Encara que entre els codis de residus no s'inclouen els que defineixen els gasos fluorats procedents dels aires condicionats, de la relació de maquinària i instal·lacions auxiliars d'emmagatzematge de RP, es dedueix que es realitzaran operacions de manipulació d'aquests residus.  
  
- No es concreten les labors que es realitzaran en el taller de reparació ni si podrien estar classificades com a contaminants de l'atmosfera, per exemple, aplicació de pintura.  
Per això, en funció de les operacions que es realitzen, el titular haurà de complir les obligacions establides en la Llei 34/2007, de 15 de novembre, de qualitat de l'aire i protecció de l'atmosfera i normativa de desplegament.  
Les operacions de descontaminació dels VFVU es realitzaran de forma controlada, utilitzant els equips específics per a això. En relació amb la manipulació de peces que continguen gasos fluorats, s'adoptaran tots els requisits establits en el Reial decret 115/2017, de 17 de febrer, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.  
  
2. Al sòl i a les aigües.  
Segons l'EIA, les causes de contaminació del sòl i aigües podrien derivar-se de deficiències en la instal·lació o accidents en la gestió, transport i emmagatzematge dels residus gestionats.  
L'activitat generarà tres tipus d'abocaments:  
- Aigües residuals urbanes: seran les provinents dels lavabos i vestuaris, que per les seues característiques podran ser abocades directament a la xarxa de clavegueram municipal.  
- Aigües residuals industrials: en la indústria no hi haurà operacions en les quals es requerisca l'ús d'aigua, per tant no es generen aigües residuals industrials, excepte en el cas de vessaments accidentals durant la descontaminació o emmagatzematge dels residus.  
- Aigües pluvials de baixants i escolament del solar exterior: s'abocaran al clavegueram municipal, després de passar per un separador d'hidrocarburs.  
Com a mesures protectores i correctores proposa:  
- Tota la superfície del centre de tractament estarà dotada de paviment impermeabilitzat.  
- Excepte l'emmagatzematge dels VFVU descontaminats, tota l'activitat es realitzarà sota coberta.  
- Les àrees de recepció de VFVU, descontaminació, emmagatzematge de RP i desmuntatge, disposaran d'instal·lacions per a la recollida d'aigües i vessaments, amb pendents que faciliten la conducció dels abocaments a un depòsit impermeable fins a la seua recollida per un gestor autoritzat.  
- La zona d'emmagatzematge de bateries disposarà de contenidors específics amb equip de neutralització de l'electròlit. A més, disposarà d'algun producte neutralitzador d'àcids (bicarbonat sòdic), per a ser utilitzat en cas de vessament.  
- L'emmagatzematge dels RP procedents de la descontaminació es farà en contenidors o depòsits homologats. Disposarà de cubetes de retenció per a garantir la contenció de fugides o vessaments accidentals.  
  
- Els VFVU descontaminats s'emmagatzemaran classificats sobre prestatgeries metàl·liques.  
Aquestes mesures hauran d'ampliar-se amb les següents:  
- Es disposarà de material absorbent, per exemple serradures o sepiolita, per a procedir a la recollida immediata dels abocaments accidentals que puguen produir-se. Els materials destinats a la recollida de vessaments accidentals (serradures, bicarbonat sòdic, [...]) una vegada hagen sigut utilitzats, es gestionaran com a residu generat per l'activitat i els retirarà un gestor autoritzat.  
- Els abocaments produïts després d'una fugida, vessament o accident, així com els procedents, si escau, d'operacions de manteniment, neteja de les instal·lacions, llavada de recipients o qualsevol altre equip o mitjà utilitzat en el procés industrial, hauran de ser controlats, recollits i gestionats d'acord amb la seua naturalesa.  
- Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament d'Onda. Si cal, s'aplicaran els tractaments previs pertinents per a complir els límits que aquestes establisquen.  
3. Impactes sobre la fauna, flora o paisatge.  
Segons l'EIA, l'activitat se situarà en un entorn urbà industrial, en la zona d'ampliació de polígon industrial. Disposa de vials d'accés adequats des de la carretera CV-20 i està desproveït de vegetació circumdant.  
Per a minimitzar l'impacte visual produït pel CAT, s'ha triat una zona industrial oculta a la vista, que no dona als vials principals de pas, sinó a vials secundaris. La zona d'emmagatzematge exterior es troba reculada dels límits de la parcel·la i els vehicles descontaminats s'apilaran ordenats en prestatgeries d'un màxim de 2 alçàries. En tot cas, l'alçària de l'emmagatzematge vindrà determinada per la resistència i estabilitat de les prestatgeries i per la normativa establida per al polígon.  
  
No es descriu el tancament lateral que envoltarà la instal·lació. En aquest sentit, cal assenyalar que la instal·lació disposarà d'una tanca lateral tancada que dificulte o impedisca la visió dels residus emmagatzemats en la zona exterior.  
Respecte de la codificació dels residus per als quals se sol·licita la corresponent autorització administrativa, es troben a faltar alguns dels residus que és habitual obtindre en la descontaminació dels vehicles, com per exemple, els procedents de la retirada dels equips d'aire condicionat o catalitzadors usats contaminats amb substàncies perilloses. Per això, s'actualitzarà la llista dels residus admesos en l'activitat que figuren en la part expositiva d'aquesta resolució, incloent-hi, almenys, qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
L'EIA desenvolupa un programa de vigilància ambiental, amb l'objectiu d'establir un sistema que garantisca el compliment de les mesures preventives i correctores proposades alhora que comprove la seua eficàcia, en el qual es concreten els controls que es realitzaran, la seua periodicitat i el personal encarregat de realitzar-los.  
  
D'aquest programa de vigilància ambiental, es portarà un registre documentat a l'efecte d'acreditar-ne l'execució. S'hi inclourà, a més, el resultat dels controls i autocontrols periòdics legalment exigibles i el control documental de la recepció i lliurament dels residus. La documentació estarà a la disposició de les autoritats competents.  
  
  
Consideracions jurídiques.  
1. El projecte ha sigut sotmés al procediment d'avaluació d'impacte ambiental, d'acord amb els apartats 6.c.1 i 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. En l'expedient s'han observat els tràmits previstos en la Llei 21/2013, de 9 de desembre, d'avaluació ambiental i en les altres disposicions que li són aplicables.  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent, resolució:  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, l'activitat de «centre autoritzat de tractament de vehicles al final de la seua vida útil» el titular de la qual és Desguace Eco-Piezas, SL, situada al carrer Camí de Miralcamp, 65, d'Onda (Castelló) sempre que es desenvolupe d'acord amb el que s'estableix en l'estudi d'impacte ambiental, el projecte tècnic i altra documentació que constitueix l'expedient avaluat, així com els condicionants establits a continuació:  
  
1. S'actualitzarà la llista dels residus admesos en l'activitat que figuren en la part expositiva d'aquesta resolució, incloent-hi, almenys, qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no corresponga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
  
2. S'obtindran de l'òrgan competent en matèria de residus les corresponents autoritzacions i inscripció en el Registre general de gestors autoritzats de residus de la Comunitat Valenciana que corresponguen per al centre situat al carrer Camí de Miralcamp, 65, d'Onda (Castelló), per al desenvolupament de l'activitat, i aquesta s'adaptarà a les condicions que l'òrgan esmentat establisca.  
3. El promotor disposarà de compromisos d'acceptació de residus per gestors autoritzats per a la totalitat dels residus generats per aquesta activitat. Els compromisos estaran permanentment en vigor i a la disposició de l'autoritat ambiental competent.  
4. Al començament de l'activitat i almenys cada cinc anys es realitzaran les auditories acústiques establides en l'article 18 del Decret 266/2004, de 3 de desembre del Consell de la Generalitat Valenciana pel qual s'estableixen normes de prevenció i correcció de la contaminació acústica en relació amb activitats, instal·lacions, edificacions, obres i serveis. Les auditories es realitzaran en la fase de funcionament de l'activitat, amb la maquinària que major nivell de soroll produïsca i per un organisme autoritzat. En cas de superar els nivells sonors permesos per la llei, s'aplicaran les mesures correctores pertinents, l'eficàcia de les quals es verificarà amb una nova auditoria acústica immediatament posterior a l'aplicació d'aquestes.  
5. Les operacions de descontaminació dels VFVU es realitzaran de forma controlada, utilitzant els equips específics per a això. En relació amb la manipulació de les peces que continguen gasos fluorats, s'adoptaran tots els requisits establits en el Reial decret 115/2017, de 17 de febrer, pel qual es regula la comercialització i manipulació de gasos fluorats i equips basats en aquests, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.  
  
6. Els abocaments produïts després d'una fugida, vessament o accident, així com els procedents d'operacions de manteniment i neteja de les instal·lacions, llavada de recipients o qualsevol altre equip o mitjà utilitzat en el procés industrial, hauran de ser controlats, recollits i gestionats d'acord amb la seua naturalesa. Es disposarà de material absorbent, per exemple serradures o sepiolita, per a procedir a la recollida immediata dels abocaments accidentals que puguen produir-se. Els materials destinats a la recollida de vessaments accidentals (serradures, bicarbonat sòdic, [...]) una vegada hagen sigut utilitzats, es gestionaran com a residu generat per l'activitat i els retirarà un gestor autoritzat.  
  
7. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'Entitat Pública de Sanejament d'Aigües Residuals o, en cas de ser més restrictiva, a l'ordenança municipal d'abocaments de l'Ajuntament d'Onda. Si cal, s'aplicaran els tractaments previs pertinents per a complir els límits que aquestes establisquen.  
8. La instal·lació disposarà d'una tanca lateral tancada que dificulte o impedisca la visió dels residus emmagatzemats en la zona exterior.  
9. Es portarà un registre documentat del programa de vigilància ambiental a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. Aquest registre documentat inclourà el resultat dels controls i autocontrols periòdics legalment exigibles. Així mateix, inclourà el control documental de la recepció i lliurament dels residus. La documentació estarà a la disposició de les autoritats competents.  
10. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent, que establirà, si escau, l'aplicació de noves mesures correctores.  
  
  
Segon  
Notificar a les parts interessades que, contra la present resolució, per no ser un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i interessos estimen pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013.  
  
València, 12 de juliol de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 11 de febrer de 2019.- El director general de Medi Natural i d'Avaluació Ambiental: Antoni Marzo i Pastor.